b'\n_START_ARTICLE_\nUnip, Timi\xc8\x99\n_START_SECTION_\nLocalizare\n_START_PARAGRAPH_\nSatul se situeaz\xc4\x83 \xc3\xaen centrul jude\xc8\x9bului Timi\xc8\x99, la circa 12-15 km sud-est de municipiul Timi\xc8\x99oara, pe partea st\xc3\xa2ng\xc4\x83 a r\xc3\xa2ului Timi\xc8\x99. Este pu\xc8\x9bin izolat de arterele principale de circula\xc8\x9bie, \xc3\xaentr-o zon\xc4\x83 de c\xc3\xa2mpie mai pu\xc8\x9bin locuit\xc4\x83, la sud de Timi\xc8\x99oara. Din acest motiv, distan\xc8\x9ba pe \xc8\x99osea este de circa 25 km. Satul este legat de re\xc8\x9beau rutier\xc4\x83 printr-un drum comunal \xc3\xaen lungime total\xc4\x83 de 8 km, care porne\xc8\x99te de la drumul jude\xc8\x9bean Timi\xc8\x99oara-Buzia\xc8\x99, trece prin Uliuc \xc8\x99i se termin\xc4\x83 la Unip.\n_START_SECTION_\nIstorie\n_START_PARAGRAPH_\nSatul este amintit pentru prima dat\xc4\x83 \xc3\xaen eviden\xc8\x9bele papale de dijm\xc4\x83 din 1332-1337, cu numele de Winep. Diplomele din 1477 amintesc despre el cu numele Uyneph. Conscrip\xc8\x9bia general\xc4\x83 a Banatului din 1717 consemneaz\xc4\x83 localitatea cu numele Junip, cu 60 de case. Numele definitiv Unip apare pentru prima dat\xc4\x83 pe harta Contelui Mercy de la 1723. Atunci apar\xc8\x9binea de districtul Ciacova. Mai t\xc3\xa2rziu numele a fost schimbat \xc3\xaen Temes\xc3\xbajn\xc3\xa9p (Winep=>Uyneph=>\xc3\x9ajn\xc3\xa9p=\xe2\x80\x9ePopor Nou\xe2\x80\x9d)._NEWLINE_Pe teritoriul satului, \xc3\xaen punctul numit "Dealul Cet\xc4\x83\xc8\x9buica", a fost descoperita \xc3\xaen anul 2007, o important\xc4\x83 a\xc8\x99ezare dacica de tip dava, dat\xc3\xa2nd din sec. I \xc3\xae.Hr. - I d.Hr. A\xc8\x99ezarea dacic\xc4\x83 suprapune o mai veche locuire din prima v\xc3\xa2rst\xc4\x83 a fierului. "Dealul Cet\xc4\x83\xc8\x9buica" a continuat s\xc4\x83 fie locuit \xc8\x99i \xc3\xaen secolele urm\xc4\x83toare, inclusiv \xc3\xaen perioada migra\xc8\x9biilor, p\xc3\xa2n\xc4\x83 \xc3\xaen Evul Mediu.'